SAWAD สุดสตรอง! กำไรปี 58 พุ่ง 56% จัดหนักแจกปันผลเป็นหุ้น-เงินสด
SAWAD สุดสตรอง! กำไรปี 58 พุ่ง 56% มาที่ 1.34 พันลบ. จากปีก่อนกำไร 854.69 ลบ. ผลจากการขยายสาขาเพิ่ม ดันยอดปล่อยสินเชื่อพุ่ง ใจป้ำแจกปันผลเป็นหุ้น 40:1 และจ่ายปันผลเป็นเงินสด 0.003 บ./หุ้น XD 28 เม.ย.59 กำหนดจ่าย 19 พ.ค.นี้ จ่อออกหุ้นกู้มูลค่า 1.5 หมื่นลบ.
25 ก.พ. 2559

บริษัท ศรีสวัสดิ์ พาวเวอร์ 1979 จำกัด (มหาชน) หรือ SAWAD รายงานผลการดำเนินงานประจำปี 58 สิ้นสุดวันที่ 31 ธ.ค.58 มีกำไรสุทธิ 1.34 พันล้านบาท หรือ 1.31 บาทต่อหุ้น เพิ่มขึ้น 56% จากปีก่อนที่มีกำไรสุทธิ 854.69 ล้านบาท หรือ 0.84 บาทต่อหุ้น
โดยในช่วงดังกล่าวมีกำไรเพิ่มขึ้นเนื่องจาก บริษัทมีรายได้รวม 3,776.75 ล้านบาท เพิ่มขึ้น 1,087.37 ล้านบาท จากปีก่อน จากการปล่อยสินเชื่อผ่านสาขาที่เพิ่มขึ้นเป็น 1,627 สาขา ทำให้ลูกหนี้เพิ่มขึ้นเป็น 13,891.43 ล้านบาท จาก 9,523.49 ล้านบาท
นอกจากนี้ได้ประกาศจ่ายปันผลงวดดำเนินงานวันที่ 1 ม.ค. 2558 ถึงวันที่ 31 ธ.ค. 2558 เป็นหุ้นปันผล 40 หุ้นเดิม : 1 หุ้นปันผล และปันผลเป็นเงินสดจำนวน 0.003 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 28 เม.ย. 2559 และกำหนดจ่ายเงินปันผลในวันที่ 19 พ.ค. 2559
ขณะเดียวกันที่ประชุมคณะกรรมการมีมติให้เพิ่มทุนจดทะเบียนเป็น 1,086,493,519 บาท จากเดิม 1,059,993,677 บาท โดยออกหุ้นใหม่ 26,499,842 หุ้น พาร์หุ้นละ 1 บาท เพื่อรองรับการจ่ายหุ้นปันผล และรองรับการปรับสิทธิแปลงสภาพของใบสำคัญแสดงสิทธิที่จะซื้อหุ้นสามัญของบริษัทครั้งที่ 1
นอกจากนี้จะเสนอให้ที่ประชุมสามัญผู้ถือหุ้นอนุมัติออกและเสนอขายหุ้นกู้จากเดิมที่มีวงเงินออกและเสนอขาย 7 พันล้านบาท เป็น 1.5 หมื่นล้านบาท โดยหุ้นกู้ระยะสั้นไม่เกิน 270 วัน และหุ้นกู้ระยะยาวไม่เกิน 10 ปี